දේශපාලන හිතවත්කම් මත පෞද්ගලික සමාගමකට කුණු කොල්ලයට සංවර්ධනය කිරීම සඳහා පවරා දී තිබූ ජාතික නිවාස සංවර්ධන අධිකාරියට අයත් රුපියල් කෝටි ගණනක් වටිනා කොළඹ 10 ඩාර්ලි පාරේ පිහිටි ඉඩමක් යළි නිවාස සංවර්ධන අධිකාරිය යටතට පවරාගෙන තිබෙනවා.අදාළ පෞද්ගලික සමාගම විසින් ගිවිසුම්ගත කරුණු උල්ලංඝණය කරමින් කටයුතු කර තිබීම හේතුවෙන් නීතිපතිවරයාගෙන් ලද උපදෙස් අනුවයි අදාළ පවරා ගැනීම සිදු කර ඇත්තේ.ජාතික නිවාස සංවර්ධන අධිකාරියට අයත් කොළඹ 10 ඩාර්ලි පාරේ පිහිටි පර්චස් 214ක මෙම භුමියේ සංවර්ධන ව්‍යාපෘතියක් ක්‍රියාත්මක කිරිම සඳහා එල්.ඇන්ඩ්.ටී යටිතල පහසුකම් සංවර්ධන පෞද්ගලික සමාගමට පවරා තිබෙන්නේ කැබිනට් අනුමැතියක් ද සහිතව යි.කෙසේ වෙතත්, අදාළ පෞද්ගලික සමාගම වසර 5ක් තුළ කිසිදු සංවර්ධන කටයුත්තක් එම භූමියේ සිදු කර නැහැ.මේ අතරතුර, එල් ඇන්ඩ් ටී යටිතල පහසුකම් සංවර්ධන පෞද්ගලික සමාගම විසින් අදාළ ඉඩමේ වෙනත් ව්‍යාපෘති සිදු කරගෙන යාමට කුප්‍රකට ලෙස ලංකා රියල්ටි ඉන්වෙස්ට්මන්ට් නම් පෞද්ගලික සමාගමකට නිතිවිරෝධී ලෙස පවරා තිබෙනවා.සංවර්ධනය කිරීමට නො හැකි නම් ඉඩම නැවත රජයට භාර දීම සිදු කළ යුතු ව තිබුණත් ඒ පිළිබඳ සාකච්ඡාව වැලි අතරේ සඟවමින් අනියම් ලාභ ලැබීමට මෙමඟින් අවස්ථාව හිමිකර දී තිබුණේ, ඇතැම් දේශපාලනඥයින්ගේ ආශිර්වාදය ද සහිතව යි.මේ අතර, මෙම අගනා භූමිය පිලිබඳ සාකච්ඡාව යහපාලන රජය බලයට පත්වීමෙන් පසුව 2016 වසරේ දී නැවත කරලියට පැමිණෙනවා.එහිදී 2006 දී තක්සේරු කළ වටිනාකමටම, තවත් වසර 5ක් සඳහා නැවතත් නීතිවිරෝධී ආකාරයට ලබාගත් සමාගමටම මෙම භූමිය සංවර්ධනය සඳහා යළි පැවරෙන්නේ නිවාස සංවර්ධන අධිකාරියේ නිලධාරීන් පවා මවිතයට පත් කරමින්.ඒ සඳහා ද කිසිදු කැබිනට් අනුමැතියක් ලබාගෙන නැහැ.වසරින් වසර නිකරුනේ ගතවී ගියත් කිසිදු වටිනාකමක් එක් කිරීමට නො හැකි වූ මෙම ඉඩම නැවත රජයට පවරා ගැනීම සම්බන්ධයෙන් ජාතික නිවාස සංවර්ධන අධිකාරියේ අවධානය යොමු වන්නේ ඉන් අනතුරුවයි.